Novi arsenal oružja protiv komaraca
U genetski izmijenjenim komarcima virusi se ne bi mogli razmnožavati
Svake godine, milijuni ljudi diljem svijeta obole i umru od bolesti koje prenose komarci. Arsenal oružja kojim se ljudi bore protiv te pošasti nedavno se povećao. U pomoć nam je pristupila - genetika. Godinama, znanstvenici nastoje pronaći načine kojima bi se zaustavio prijenos bolesti, kao što je žuta groznica, sa jedne osobe na drugu. Bolest se ne prenosi direktno, nego ju prenose komarci. Evo kako nam ciklus ove bolesti opisuje današnji sugovornik, doktor Zach Adelman sa sveučilišta Virginia Tech. "Kada komarac ubode osobu koja je zaražena virusom, i sam se zarazi. Virus se onda razmnožava u tom komarcu i vremenom ga učini odličnim izvorom zaraze za sljedeću osobu koju insekt ubode. Ova faza umnožavanja virusa je neobično važna jer bez nje, komarac ne bi bio dovoljno virulentan da zarazi drugu osobu. Komarac je kao inkubator. Mi smo si postavili pitanje kako taj inkubator isključiti prije nego li se virus razmnoži," kaže Adelman. Grupa doktora Adelmana je uspjela uzgojiti genetički promijenjene komarce u kojima se virus nije mogao umnožavati. Tim su pokusima jasno pokazali kako se komarac može učiniti neprimjerenim staništem za virus. Slijedeći korak je kako ovu promjenu u genomu prenijeti u zametne stanice komarca i napraviti životinju koja bi ne samo sama po sebi bila mutirana, nego bi tu mutaciju mogla prenijeti na svoje potomstvo. Plan je da se ovako genetski promijenjeni insekti puste u prirodu i dozvoli im se parenje sa divljim sojevima. Nastali križanci preuzeli bi karakteristike roditelja otpornog na virus i time bi se ciklus širenja bolesti zaustavio. Rad ove skupine znanstvenika nedavno je objavljen u stručnom časopisu Proceedings of the National Academy of Sciences.